Oorsese probleem steeds nie opgelosFaf de Klerk – Engelse trek kleinkoppie. Die tameletjie rakende die deurlopende beskikbaarheid vir die Springbokspan van Suid-Afrikaanse spelers wat oorsee speel, is nog glad nie weggekou nie. Toe Rassie Erasmus ’n paar maande gelede die reël wat Allister Coetzee aan bande gelê het om net spelers te mag gekies het (wat oorsee speel) as hulle in meer as 30 toetse gespeel het, opgeskort het,was daar lig in die tonnel, want nou kon Erasmus sy beste span (te alle tye) kies. Maar nou lyk dit of van die Engelse klubs kleinkoppie begin trek het, en nie hul Springbokke vir die hele Rugbykampioenskap wil vrystel nie. Leicester het dit duidelik aan sy twee Wallabies, Tatafu Polota-Nau en Matt Toomua gemaak dat hulle nie in die hele reeks mag speel nie. Dieselfde geld blykbaar by Sale Sharks (Faf de Klerk) en London Wasps (Willie le Roux). Toe hulle ’n jaar of wat gelede kontrakte met die Engelse klubs onderteken het, was hul internasionale loopbane op die ashoop, en is daar nie voorsien dat hulle gou weer toetsrugby sou speel nie. Maar nou heers daar onduidelikheid vir watter wedstryde Le Roux en De Klerk vrygestel sal word. Dai Young, Waspsse hoofafrigter, het vroeër aan Rugbypass gesê dat Le Roux straks die klub se eerste drie wedstryde in die Engelse Premierliga (op 1, 9 en 15 September onderskeidelik teen Harlequins, Worcester Warriors en die Exeter Chiefs) sal misloop, terug in Engeland sal wees vir kragmetings in die Europese reeks, en dan vir nog een toetswedstryd vrygestel sal word. Dit beteken dat Le Roux-hulle op 8 September teen die Wallabies in Brisbane en op 15 September teen die All Blacks in Wellington beskikbaar sal wees, asook vir nog een toets – óf op 29 September teen die Wallabies óf op 6 Oktober teen die All Blacks – sekerlik afhangende van hoe die Bokke in daardie stadium vaar. Daar word uit die Springbokkamp bespiegel dat Damian Willemse (20) die heelagter in die eerste twee toetse teen die Argentynse Poemas op 15 Augustus op Kingspark sal wees, en die week daarna in Mendoza. Le Roux sal die rol van mentor speel met die vleuels Lwazi Mvovo en Aphiwe Dyantyi. Sjoe, dis darem ’n groot waagstuk, veral as De Klerk ook nie die skrumskakel is nie. Ag, hier gaan ons alweer.